
En varmende tass

Oversatt av Jan Ingar Vik

MINISERIE: TVILLINGSJELER


Etter å begge ha hatt en mildt sagt komplisert oppvekst, har legene Josh og Lachlan viet livene sine til å redde de aller minste barna. Men lite vet de om at svaret på hemmelighetene i fortiden er nærmere enn de tror … Dette er del en i miniserien Tvillingsjeler.

 

Alison Roberts er fra New Zealand, men bor for tiden i Sør-Frankrike. Hun er også så heldig at hun skriver legeromaner. I et tidligere liv var hun grunnskolelærer, men er nå utdannet paramedisiner. Hun elsker å reise og danse, drikke champagne, og tilbringe tid sammen med datteren og vennene sine.


1

Doktor Josh Stanmore stanset da han var på vei for å ta seg en kaffe i personalrommet til den pediatriske avdelingen. Han hadde fått øye på den nye sykepleieren som kom mot ham, og som avdelingsleder visste han at det var på høy tid at han presenterte seg og fikk dette nye medlemmet av personalet til å føle seg velkommen. Han hadde lagt merke til henne tidligere, selvsagt. Hvem ville ikke gjort det når det viltre, krøllete, rødbrune håret ville fått henne til å skille seg ut i enhver forsamling? Men at hun i tillegg var vakker var ikke noe som Josh bevisst hadde i tankene akkurat da. Motivet hans var yrkesmessig, ikke personlig.

Enda mer usannsynlig var tanken på at denne tilfeldige turen etter kaffe kom til å føre til at han reddet et liv.

Kanskje det var fordi han ikke ville at hun skulle føle seg skremt av at avdelingslederen så på henne at han vendte blikket vekk et sekund. Han kikket gjennom vinduene til lekerommet som gikk langs hele bredden på denne enden av avdelingen. Et lekerom som var tomt for øyeblikket fordi besøkstiden på ettermiddagen var over og det var hviletid for alle pasientene.

Men … lekerommet var ikke helt tomt, var det vel? Josh kunne se små, bare ben ved siden av en stor, rosa saccosekk. Og en enda mindre hånd, som lå med håndflaten opp og fingrene sammenkrøllet, som om barnet sov.

Eller … var bevisstløst?

Josh mumlet en ed og gikk raskt inn gjennom døren til rommet. Der kunne han se resten av barnet. Han så straks at hun ikke var en av pasientene på denne avdelingen. Denne vesle jenta hadde ikke på seg noe armbånd med identifikasjon og heller ikke pyjamas eller tøfler. Hun hadde knallrosa sko og en mørkeblå kjole, som … herregud  … nesten hadde samme farge som leppene hennes.

Josh satte seg på huk ved siden av barnet. Han sjekket munnen etter åpenbare hindringer for luftveien og la deretter fingrene mot halsen hennes for å kjenne etter puls, samtidig som han undersøkte om hun pustet eller ikke.

Hun gjorde ikke det.

Josh hadde ingen anelse om hvor lenge dette barnet hadde vært bevisstløst. Hun pustet ikke, men hun hadde fortsatt en merkbar puls, så han var ikke for sent ute. Det var ikke tid til å gå og lete etter ventilasjonsbag eller hjertestarter. Det var bare én ting å gjøre, og Josh nølte ikke. Han klemte igjen nesen til den vesle jenta mens han trakk pusten. Så dekket han munnen hennes med sin for å prøve å gi henne livreddende luft. Og så en gang til.

Åndedrett som ikke fikk det lille brystet til å heve seg.

Han visste at han måtte tilkalle hjelp, men frykten var nok til å få ham til å bruke noen sekunder til. Han løftet jenta opp i armene og snudde ansiktet hennes ned med hodet lavere enn brystet. Så rettet han ut hånden for å gi henne slag i ryggen som kanskje kunne løsne det som blokkerte luftveien.

*

Hun hadde sett ham stå like ved døren til lekerommet, og tanken på at hun for første gang var i ferd med å møte mannen som var hennes nye sjef, var nok til at hjertet til Stephanie Hawksbury hoppet over et slag. Et øyeblikk trodde hun at han kanskje ventet på henne, men så forsvant han inn i barnerommet. Og da hun kom nær nok til å se gjennom vinduene, satt han på knærne og lekte med et barn.

Vent …

Ingen lekte med et barn ved å slå dem i ryggen på den måten. Det tok Stevie bare et brøkdels sekund å oppfatte hva som egentlig foregikk, og alle lekene hun skulle gå tilbake til lekerommet med, falt ut av armene hennes og spratt bortover gulvet. Hun dyttet opp døren og trakk pusten dypt.

«Hva vil du jeg skal gjøre, doktor?»

«Holde oppe døren», sa han raskt. Han reiste seg med barnet i armene. «Vi må til et behandlingsrom … øyeblikkelig …»

Stevie holdt opp døren for ham, og så løp hun foran ham slik at hun kunne holde åpen døren til det velutstyrte behandlingsrommet som ble brukt til en mengde prosedyrer som inkluderte alt fra å sette inn en ny intravenøs slange til et fullstendig gjenopplivningsforsøk.

Slik som dette …

John Stanmore la den vesle jenta på sengen midt i rommet. Stevie skjøv allerede akuttvognen nærmere. Hvis han hadde slått henne i ryggen var det åpenbart at Josh trodde at jenta var i ferd med å kveles, og det var veldig tydelig at hun begynte å få for lavt oksygeninnhold i blodet. Det vesle ansiktet var hvitt som et laken, og det gjorde kontrasten til de blå leppene enda mer sjokkerende.

Stevie kom selvsagt til å bruke hjertestarteren snart, for hvis pusten hadde stanset så var ikke en hjertestans langt unna. Hun snudde også hodet mot den store, røde knappen ved siden av døren som kunne utløse en hjertestansalarm som fikk et spesialteam til komme i all hast og hjelpe til.

Josh måtte ha sett retningen av blikket hennes, men han hadde ikke tenkt å stoppe for å vente på noen ennå – kanskje fordi han visste at han hadde alt utstyret han trengte i dette rommet. Han visste også at det bare var snakk om minutter før det oppsto irreversibel hjerneskade. De hadde ikke råd til å miste sekunder engang. Han hadde ikke et helt team med seg, men intensiteten i blikket som for øyeblikket var rettet mot henne, antydet at han trodde hun var i stand til å sørge for all den hjelpen han trengte.

Og, pokker heller … det var akkurat det hun kom til å gjøre. Uansett hva det krevde. Hun kom aldri i verden til å la et barn dø foran øynene på henne slik som dette.

«Start brystkompresjoner», befalte Josh. «Jeg skal prøve å se blokkeringen. Hvis det ikke fungerer, må vi lage en kirurgisk luftvei.»

Steve plasserte en hånd på midten av brystet til barnet og begynte å trykke på samme måten som hun ville gjort under hjertekompresjoner. Selv om hjertet til barnet fortsatt slo, var dette protokollen for et barn som var i ferd med å bli kvalt, fordi handlingen, i likhet med slag i ryggen, potensielt kunne løsne det som blokkerte luftveien.

I øyekroken så hun Josh velge et kurvet blad til å feste på håndtaket til laryngoskopet. Så slo han på lyset på for å teste det. Han gransket også akuttvognen.

«Jeg kan ikke se noen Magills tang.»

«Andre skuffen nede til venstre.»

«Skal jeg prøve pusteballongen igjen?»

«Jepp.»

Josh sto ved hodeenden av sengen og dro vognen nærmere. Mens Stevie la masken over munnen og nesen til barnet og klemte på ballongen for å prøve å få luft ned i lungene hennes, så hun Josh åpne en steril pakning.

Et koniotomisett, med en stor IV-kanyle, fem milliliters sprøyte, oksygenslange og en treveis stoppekran for en nålkoniotomi. Det var også skalpeller og slange hvis det trengtes et langt større inngrep for å få åpen luftvei. Hjertet til Stevie sank både ved glimtet av skalpellene og det som fingrene hennes fortalte da hun prøvde å klemme på ballongen. Luften gikk ikke noen steder.

«Fortsatt blokkert?»

«Ja.»

«Greit …» Josh hørtes fullstendig rolig ut. «La oss se hva som foregår, skal vi?»

Han la et opprullet håndkle under skuldrene til jenta for å bøye hodet hennes bakover i det som var kjent som ’sniffestilling’. Mens han holdt laryngoskopet i den venstre hånden, stakk han forsiktig bladet inn i den høyre siden av munnen til pasienten, og Stevie visste at han kom til å flytte tungen mot venstre, noe som ville tillate lyset å vise ham et eventuelt synlig fremmedlegeme i luftveien. Bevegelsene hans var forsiktige og sikre, og selv om hun holdt pusten, innså Stevie at hun hadde fullstendig tiltro til denne legen. Han visste nøyaktig hva han gjorde, og han så ikke ut til å være det minste skremt av det faktum at han holdt på med noe som var snakk om liv og død og en tikkende klokke.

Og han kunne se noe … Stevie kunne bare se bakhodet til Josh, men hun kunne føle det intense fokuset fra hele kroppen hans da han løftet den mindre utgaven av Magills tang i den høyre hånden. Som en forlenget og vinklet saks med butte, sirkulære ender var denne tangen laget for å brukes i luftveier, for å styre plasseringen av slanger eller fjerne fremmedlegemer.

Det var en kinkig manøver. Josh måtte legge hodet på skakke for å kunne se hva han gjorde med tangen, og det var ingenting Stevie kunne gjøre for øyeblikket, annet enn å se på. Hun så hvordan linjene ble dypere rundt øynene til Josh, som tegn på at dette ikke var noen lett oppgave. Hun hørte et lite sukk som antydet lettelse idet han så ut til å lykkes, og så la hun merke til at han bet seg i underleppen mens han holdt på konsentrasjonen.

Og så kom en frustrert, knurrende lyd.

«Mistet den», mumlet han «Den er så glatt …»

Stevie svelget hardt. Neste skritt ville være å stikke inn en nål i halsen til barnet, noe som ville kjøpe dem mer tid, men hvis det ikke virket, ville de bli nødt til å sørge for å få luft ned i lungene hennes ved å skjære et større hull. Og sekundene tikket nådeløst videre. Hadde hun gjort en tabbe ved ikke å trykke på alarmknappen tidligere?

Som om han hørte tankene hennes kikket Josh opp mot henne.

«Denne gangen», sa han stille. «Stol på meg – vi klarer dette.»

Hun stolte virkelig på ham, tenkte Stevie. Selv om hun ikke kjente denne mannen i det hele tatt – hadde ikke engang blitt skikkelig presentert for ham i løpet av de dagene som var gått siden hun begynte her – så var hun klar til å stole på ham selv om det sto om livet til et barn.

Han var enda mer forsiktig denne gangen da han stakk tangen ned i halsen på den vesle jenta. Spenningen økte da han stanset et langt øyeblikk for å være sikker på at han hadde et godt grep rundt det glatte objektet – hva det nå var. Stevie kunne faktisk høre sine egne hjerteslag dunke i ørene mens hun fortsatte å holde pusten.

Det tok trolig bare noen sekunder for Josh å dra tangen langsomt ut, men det føltes som en evighet. Lettelsen strømmet gjennom kroppen hennes da hun så den komme ut av munnen til barnet med noe mellom endene – og i samme øyeblikk kunne hun se og høre det desperate gispet idet jenta trakk inn sitt første åndedrag på altfor lang tid. Eller hadde den lyden kommet fra henne selv? Var det derfor Josh løftet blikket igjen og møtte hennes?

Han holdt blikket hennes bare et kort øyeblikk, men hun kunne se lettelsen hans. Den var så ekte – og omsorgsfull – at Stevie visste at denne legen var et menneske som hun kunne ha den største respekt for. At han var like pålitelig som instinktene hennes allerede hadde avgjort. Og at hun likte ham.

Veldig godt.

«La oss få på noe oksygen», sa han. «Jeg skal bare ta en titt til og forsikre meg om at det ikke er noe mer der nede.»

«Hva var det?» Stevie så på det sterile kledet på vognen da hun skulle koble til oksygenforsyningen. «Å … en drue?»

«Ja …» Josh lyste med laryngoskopet ned i halsen til jenta igjen. «Beskjeden om at du må skjære opp druer til små barn har visst ikke nådd godt nok ut. Jeg hørte nylig at druer var den tredje vanligste årsaken til matrelatert kvelningsdød hos barn. Jeg kan ikke se noe mer der nede.» Han tok bladet av laryngoskopet, hektet løs stetoskopet rundt halsen og rynket pannen mens han fokuserte på ansiktet til den vesle jenta. «Hvem er hun, tror du?»

Stevie ristet på hodet. «Jeg antar at hun er søsteren til en av pasientene. Hun kom trolig inn under besøkstiden.»

Hun holdt oksygenmasken over munnen og nesen til jenta. Josh strøk hånden borti armen hennes idet han flyttet på stetoskopet for å lytte på brystet til pasienten. Stevie kunne kjenne et rykk av bevegelse under masken som hun holdt på plass.

«Jeg tror hun våkner …»

«Fint …»

Stevie visste hvorfor det fortsatt var en antydning til forsiktighet i stemmen til Josh. Jenta pustet på egen hånd, men kom hun til å gjenvinne bevisstheten helt? Hadde hun vært uten nok oksygen så lenge at det hadde oppstått hjerneskade?

De snudde begge på hodet da døren til behandlingsrommet ble åpnet. Det var første gangen Stevie hadde sett sjefssykepleieren på den pediatriske avdelingen, Ruby, uten et smil i ansiktet.

«Hva skjer, Josh? Hva trenger du?»

«Vi har kontroll, ellers takk, Ruby. Jeg fant denne jenta bevisstløs i lekerommet – pustestans på grunn av en fullstendig blokkert luftvei.»

«Å, herregud …» Ruby lukket øynene en lang stund. «Jeg hjalp nettopp til med letingen etter Amelia her. Lillebroren hennes har kommet inn til observasjon, og moren matet ham mens reservelegen ordnet med innleggelsen. Faren gikk til kafeteriaen for å skaffe dem alle en sen lunsj, og moren regnet med at Amelia hadde blitt med ham. Det er krisesituasjon der ute. Jeg må la dem få vite hvor hun er.»

Ruby trakk seg tilbake til døren og stakk hodet ut i korridoren for å rope på noen. Bare øyeblikk senere gikk hun til side for å slippe noen andre inn i rommet.

En ung mann, som holdt en baby. Og en vettskremt, ung kvinne med et blekt ansikt som var strimet av tårer.

«Å, herregud …» hulket hun. «Amelia …»

Kvinnen skyndte seg bort til sengen, og da hun strakte ut hånden for å ta på datteren, åpnet den vesle jenta øynene og brast i gråt.

«Mamma …»

Stevie kunne kjenne tårene stikke bak sine egne øyne. Gledestårer, fordi Amelia var våken og snakket og kjente igjen moren. Det virket som den mest naturlige å kikke opp og møte blikket til Josh igjen, og denne gangen kjentes det ut som det var en tilknytning mellom dem. De to hadde vært de eneste som delte den veldig virkelige frykten, lettelsen over et vellykket utfall og nå gleden over at alt var i orden. En historie som bare hadde tatt et par minutter, men som Stevie aldri kom til å glemme.

Og, etter uttrykket i doktor Stanmores øyne å dømme, så kom heller ikke han til å glemme det.

«Det er ok», forsikret han den gråtende moren. «Amelia her fikk en drue i vrangstrupen, men vi fant henne heldigvis i tide.»

Amelia var i armene til moren nå. «Å, takk, doktor. Jeg kan ikke få takket deg nok … deg og …?» Hun kikket over hodet til datteren og løftet øyebrynene spørrende.

«Stephanie, er det ikke?» Josh smilte. «Jeg må også takke deg.»

Å, du store min … varmen i de mørke øynene var nok til å få noe til å smelte et eller annet sted midt i brystet til Stevie.

«Jeg blir kalt Stevie», sa hun. Hun prøvde å gjengjelde smilet hans, men hun var redd for at leppene kom til å skjelve for mye i det følelsesmessige kjølvannet av en avverget krise, så hun brøt øyekontakten og snudde seg mot Amelia og moren igjen. «Jeg kommer sikkert til å se dere igjen snart.» Hun trakk seg tilbake, for hun visste at hun ikke lenger trengtes her inne og at hun hadde arbeid å ta igjen nå.

«Vi må ha Amelia hos oss en liten stund», la Josh til. «Ruby, kunne du ordne en hastekonsultasjon med noen fra øre-nese-hals-avdelingen, er du snill? Det er bare for sikkerhets skyld», sa han til moren til Amelia. «Men jeg ville ikke bli overrasket om hun har litt sår hals nå.»

«Men hva skjedde? Hva sa du hun fikk i halsen?»

Stevie holdt opp døren for Ruby, og de gikk begge ut av rommet mens Josh fortalte foreldrene detaljene om hendelsen.

«Vi er nødt til å skrive en detaljert rapport om dette», sa Ruby til Stevie. «Jeg må ordne med denne konsultasjonen nå med én gang, men kunne du komme til kontoret mitt før du er ferdig med skiftet?»

«Selvsagt. Jeg kommer dit så fort jeg kan. Men jeg ligger litt på etterskudd med observasjonene av pasientene mine nå.»

«Nødssituasjoner har en tendens til å forårsake det.» Ruby smilte nå. «Men godt gjort, Stevie. Jeg hadde på følelsen at du kom til å bli et aktivum her.»

Rosen fra Ruby var like kjærkommen som varmen i takken fra Josh Stanmore hadde vært, og Stevie gikk igjennom listen av oppgaver hos de fire pasientene som hun hadde omsorg for under dette skiftet med en voksende visshet om at livet hennes var på et nytt spor. Et mye, mye bedre et enn det hun hadde vært på de siste tolv årene.

Om bare …

Innimellom oppgavene sine tok Stevie seg tid til å sende en tekstmelding.

Hei, Mattie … er du hjemme ennå? Håper du hadde en bedre dag på skolen xx

Takket være en av dagens mindre hyggelige oppgaver, nemlig å få en forelder og en ung sykepleier til å holde et vrikkende, vettskremt lite barn mens Stevie tok en blodprøve, gikk det en halvtime før hun så at tekstmeldingen hennes ikke var blitt besvart. Det overrasket henne ikke, men det gjorde henne mer anspent, særlig fordi det kom til å gå et par timer til før hun kunne komme seg hjem og se med egne øyne at den andre halvparten av livet hennes – den personlige og mest viktige halvdelen – i hvert fall var i ferd med å komme nærmere det samme sporet som henne.

Hun hadde en forferdelig følelse av at det ikke var …

«Stevie …»

Hun slapp prøveglasset som hun nettopp hadde merket, ned i en plastpose og begynte å presse forseglingen sammen før hun snudde seg mot lyden av navnet sitt. Denne gangen klarte hun å finne et smil til den pediatriske overlegen som var, etter alt å dømme, ikke bare den viktigste legen, men den mest populære mannen i denne sykehusavdelingen.

«Hei, doktor Stanmore. Hvordan går det med Amelia?»

«Kall meg Josh», sa han og plasserte albuen på hyllen foran resepsjonsskranken. «Og Amelia har det bra. Hun er blitt klarert av ØNH og har reist hjem sammen med faren, som har fått beskjed om å komme hit med henne igjen hvis han har noen bekymringer når det gjelder hoste, forandring i pusten eller svelgingen hennes.»

«Å, det er så godt å høre.» Smilet til Stevie ble enda bredere.

«Jeg vil bare takke deg igjen.» Josh så på hendene til Stevie mens hun gjorde seg ferdig med å pakke ned laboratorietesten. «Jeg kunne ikke ha tatt meg av den nødssituasjonen uten den rolige og erfarne hjelpen du sørget for.»

Stoltheten ga Stevie den smeltende følelsen igjen, og da hun løftet blikket og møtte et par øyne som var mørke nok til at det var vanskelig å skjelne pupillen, så kunne hun føle noe mer som bidro til den sitringen i magen. Tiltrekning var det siste hun hadde ventet – eller ønsket – skulle overmanne henne slik som dette, men det rådet ingen tvil om hva dette var en blanding av. Begjær? Forventning? Lengsel? Håp … ?

«Så …» Smilet til Josh var litt skjevt nå, og det ene øyebrynet hadde flyttet seg nærmere virvaret av sjarmerende ugredd hår som var nesten like krøllete som hennes eget. «Jeg skylder deg en drink. Hva gjør du etter arbeidstid?»

«Unnskyld?» Stevie merket at smilet forsvant. Den indre, sydende følelsen forsvant enda raskere.

«Etter arbeidstid? Kan jeg kjøpe en drink til deg?» Smilet til Josh hadde også forsvunnet, og det løftede øyebrynet fikk ham nå til å se litt forvirret ut. «Trenger ikke å være vin. Hva med kaffe?»

«Du … ber meg ut? På en drink?» Stevie snakket forsiktig. Formulerte hver eneste stavelse langsomt, noe som var den rake motsetning til hvordan hjernen hennes fyrte løs veldig raske meldinger. Bilder av en annen tiltrekkende mann. En annen pediatrisk overlege, faktisk. Ekkoer fra en dag som hadde forandret livet hennes for alltid.

«Kom og ta en drink sammen med meg, etter arbeidstid. Og jeg kommer ikke til å godta nei som et svar …»

«Bare for å si takk for hjelpen din i dag.» Josh fjernet albuen fra hyllen og rettet seg opp. «Og for å si velkommen, selvfølgelig. Du er tross alt det nyeste medlemmet av personalet vårt.»

Den nye jenta. Ferskt kjøtt.

«Jeg håper virkelig at du ikke legger an på meg, doktor Stanmore.» Stevie slapp plastposen opp i brettet som skulle fraktes til laboratoriet og tok et skritt tilbake. «Jeg gjorde bare jobben min da jeg hjalp deg med den akuttsituasjonen, og et enkelt ’takk for hjelpen’ er mer enn nok.» Det var flere ekkoer i bakhodet hennes.

«Jeg er avdelingslederen din. Det er min plikt å få de nye personalmedlemmene til å føle seg så velkomne som mulig. Du kommer ikke til å si ’nei’ til sjefen din på den første arbeidsdagen, gjør du vel, Stephanie?»

Stevie svelget hardt, men den indre knuten av noe ubehagelig, som sinne, eller muligens frykt, vokste raskt. Hun visste at hun ikke burde si noe annet enn et høflig nei takk til invitasjonen hans, men da hun åpnet munnen, var det noe helt annet som kom ut.

«I gamle dager var det kanskje allment godtatt at en ny sykepleier var fritt vilt for alle menn i nærheten.» Stemmen hennes var kontrollert og på grensen av iskald. «Jeg ville håpet at vi alle var blitt mer opplyst nå for tiden når det gjelder seksuell trakassering. Unnskyld meg …» Stevie snudde ryggen mot sjefen. «Jeg har arbeid å gjøre.»

Hun måtte egentlig ikke gå inn på lagerrommet litt nedi korridoren, men det var den raskeste måten å komme seg vekk fra den dødelige stillheten bak henne på. Stevie skjøv opp døren, lot den slå igjen og begravde ansiktet i hendene.

Å … herregud … Så mye for hennes fantastiske nye start i livet. Hun hadde nettopp ødelagt alt, hadde hun ikke?

